Utdrag fra arbeidsgruppens rapport om generiske ferdigheter og programdesign

4.4 Kommunikasjon og samarbeid

**Fra arbeidsgruppens mandat:**

[arbeidsgruppen bes om å] komme med anbefalinger for hvordan studieprogrammene kan ivareta trening i **muntlig og skriftlig kommunikasjon og samhandling**

**Arbeidsgruppens hovedanbefaling:**

Hvert studieprogram skal utvikle en stige som klart viser plassering og ansvar i studieprogrammet for opplæring og progresjon i ulike ferdigheter og generelle kompetanser som etikk, informasjonskompetanse, vitenskapelig metode, muntlig og skriftlig kommunikasjon og samhandling. Det foreslås IKKE et felles kurs på fakultetet for opplæring i «felles tema», tilsvarende ex.fac. Det utvikles nettbaserte moduler for ulike generelle kompetanser og ferdigheter som kan integreres i eksisterende kurs i samarbeid med bl.a. universitetsbiblioteket.

En sentral ferdighet for alle kandidater er å kunne kommunisere og formidle sitt fag skriftlig og muntlig, til ulike publikum og i ulike sammenhenger. Formidlingsevne, sammen med evne til å samarbeide, kritisk tekning og evne til å tilegne seg ny kunnskap er kvalifikasjoner og ferdigheter som er etterspurt av arbeidsgivere (*Kompetanse 2020*, bioCEED Survey). Kritisk tenkning og problemløsning, kreativitet og innovasjon blir kommunikasjon og samarbeid trukket frem som viktige bestanddeler i ferdigheter innen «Læring og innovasjon» (*21st century skills*). Studieprogrammene må synliggjøre hvor, og hvordan, i løpet av programmet studentene får trening disse ferdighetene gjennom ferdighets- og kompetansestigen (Fig. 1).

I spørreundersøkelser rettet mot arbeidsgivere som tar imot Universitetet i Bergens egne kandidater (Kompetanse 2020) trekkes evne til samarbeid frem som den viktigste kvalifikasjonen for ansettelse. Det er da tankevekkende og bekymringsfullt at i en senere undersøkelse rettet mot UiBs kandidater to år etter fullført grad (Kandidatundersøkelsen) er evne til samarbeid blant de ferdighetene studentene selv mener de minst tilegner seg under studiet.

**Arbeidsgruppens anbefalinger**

* Trening i ferdigheter innen kommunikasjon og samarbeid bør i større grad enn tidligere inkluderes i de ulike emnene som blir undervist ved fakultetet, ved at flere kompetansemål om skriftlig og muntlig kommunikasjon og samarbeid blir del av læringsutbyttet på bachelornivå.
* Ta i bruk varierte og studentaktive undervisningsformer
* Ta i bruk varierte og studentaktive undervisningsformer som støtter utvikling av kommunikasjon- og samarbeidsevner.
* Ta i bruk variete vurderingsformer som støtter læring og gir studentene tilbakemelding på sitt arbeid.
* Bruke Universitetsbibliotekets tilbud og kompetanse inn i emner og program ved MN.
* Dele og bruke erfaringer og ressurser fra fagmiljø og prosjekter som har utviklet god praksis for trening av kommunikasjon og samarbeid (Skrivestøtteprosjektet UiB/UB, bioSKILLS) ved å gjøre disse tilgjengelige for studenter og undervisere (digitalt og fysisk).
* Styrke kompetansen hos undervisere på studentaktive læringsformer og vurderingsformer som gir læring, gjennom seminarer, workshops og kurs (i samarbeid med Pedagogisk akademi, bioCEED, Program for universitetspedagogikk, SAMMEN og andre).

Styrking av studentenes evne til skriftlig og muntlig kommunikasjon er fordelaktig for både disiplinfag og samarbeid. Eksempelvis kan ulike former for formidling, som blogg, populærvitenskapelige tekster, formidling av små FOU-prosjekter, samt muntlige presentasjoner med eller uten digitale hjelpemidler, integreres i disiplinemner gjennom undervisningsaktivitet, obligatoriske arbeidskrav og læringsutbytte. Dette krever omlegging til større grad av studentaktive undervisningsformer som støtter utviklingen av studentenes kommunikasjons- og samarbeidsevner.

UiB har i samarbeid med UB etablert et skrivestøtteprosjekt som skal styrke akademisk skrivestøtte ved UiB. Prosjektet skal utvikle og implementere e-læringsressurser for akademisk skriving, i første omgang gjennom to pilot-fagmiljøer (biologi: med fokus på undervisningsassistenter som *writing tutors* og geografi med fokus på *peer feedback*). Prosjektet skal tilrettelegge for deling av metoder, verktøy og erfaringer for å inkludere akademisk skriving som læringsutbytte og læringsaktivitet. Gjennom prosjektet utvikles e-læringsmoduler om begreper og kildebruk i MittUiB som kan brukes i emner som har både en generisk og fagspesikk innretning. Arbeidsgruppen i prosjektet har fokus på å adressere problemstillinger og tema som er overgripende, men samtidig knytte disse til det aktuelle fagområdet gjennom fagnære oppgaver og eksempler. God skrivetrening krever et samspill mellom generiske skriveferdigheter og fagnær oppfølging som kan oppnås i samarbeid mellom UB og fagmiljøene (se vedlegg 2 i appendiks). Prosjektet vil også utvikle opplegg for opplæring av undervisningsassistenter for å styrke deres kompetanse på å gi tilbakemelding på tekst.

Både studenter og undervisere må bevisstgjøres og få opplæring i undervisnings- og vurderingsmetoder som styrker kommunikasjons- og samarbeidsferdighetene. Fakultetet bør oppfordre undervisere til å delta på pedagogiske kurs5 med fokus på aktive undervisningsmetoder, enten som del av sin pedagogiske basisutdanning eller som påbygging av denne. MN Fakultetet åpner H18 et nytt undervisningsrom6 spesielt tilpasset aktivitetsbasert undervisning (*Team Based Learning*). Andre eksempler på aktiviteter som styrker samarbeid og kommunikasjon integrert i ordinære emner er prosjekter som gjennomføres i grupper med skriftlig og muntlig presentasjon av resultater7, skriftlig kommunikasjon/formidling som del av arbeidskrav i emner8 og skriftlig og muntlig presentasjon av aktuell forskning ved fakultetet (NANO100).

Det er arbeidsgruppens oppfatning at trening av kommunikasjons- og samarbeidsevner bør inngå i programmenes ordinære fagdisiplinære emner i størst mulig grad, eventuelt supplert med mindre moduler og kurs. Studentmedvirkning i form av emneevaluering kan brukes i undervisningen som et treningselement for kommunikasjon og samarbeid. Det bør være en systematisk oppbygning av ferdighetstreningen gjennom studieløpet (Fig. 1), i tillegg til at «utviklingssemesteret» bør inneholde større elementer knyttet til praksis, bachelor-/prosjektoppgave, eller som dedikerte emner 9.